b"\n_START_ARTICLE_\nNymfeum\n_START_PARAGRAPH_\nNymfeum eller Nymphaeum (gresk: Nymphaion, latin: Nymph\xc3\xa6um) var i antikkens Hellas og i Romerriket en type grotte- eller kildehelligdom vigslet til nymfer, s\xc3\xa6rlig de som l\xc3\xa5 ved vannkilder._NEWLINE_Disse monumentene var opprinnelig naturlige grotter, som tradisjonen utpekte som steder hvor kvinnelige vesener, nymfer, hadde tilholdssted. I Romerriket ble nymfeer utviklet til storslagne anlegg med blant annet fontener og bassenger. Flere av de mest kjente nymfeene l\xc3\xa5 p\xc3\xa5 Esquilinen i Roma, og et i Miletos. I st\xc3\xb8rre palasser innredet man iblant et nymfeum med sentral grunnplan, som for eksempel i Hadrians villa i Tivoli. Et nymfeum dedikert en lokal vannymfe ved navn Coventina i romersk Britannia ble bygget langs Hadrians mur._NEWLINE_Under den tidlige kristne tid kunne et slikt nymfeum taes i bruk som d\xc3\xa5psrom, baptisterium. Ellers kalles i den gammelkristne kunsten ogs\xc3\xa5 en for renselser beregnet br\xc3\xb8nn i forg\xc3\xa5rden for nymfeum._NEWLINE_Nymfeum fikk betydning i den arkitektonisk utforming med mosaikk fra gulv til vegger og takhvelving p\xc3\xa5 100-tallet. I begynnelsen var de ofte dekorert med geometriske mosaikker som ofte innlemmet skjell, men mot slutten av \xc3\xa5rhundret kunne de ogs\xc3\xa5 inneholde mer \xc3\xa6rgjerrig figurer._NEWLINE_Under renessansen ble byggingen av lignende anlegg fornyet, noe Villa d'Este er et eksempel p\xc3\xa5. _NEWLINE_Den \xc3\xb8sterrikske billedkonstneren Ernst Fuchs bygde et nymfeum p\xc3\xa5 1960-tallet, som kan bes\xc3\xb8kes ved Privatmuseum Ernst Fuchs i Wien."